**Prevádzkový poriadok**

**a**

**vnútorný režim školy**

v čase mimoriadnej situácie platný od 1.6.2020

Dodatok k Školskému poriadku

**Prerokovaný pedagogickou radou školy dňa 27.5.2020**

RNDr. Adriana Bariová

riaditeľka školy

**Spojená škola sv. Košických mučeníkov, Čordákova 50, Košice**

**čl. 1**

**Základné ustanovenia**

1. Minister školstva, vedy, výskumu a športu podľa § 150 ods. 8 zákona

č.245/2008 Z. z. o výchove a vzdelávaní (školský zákon) a o zmene a doplnení niektorých zákonov v znení neskorších predpisov v súlade s opatrením Úradu verejného zdravotníctva SR č. OLP/4204/2020 z 22. 5. 2020 **obnovuje školské vyučovanie**, ak tak rozhodne zriaďovateľ v základných školách na účel výchovy a vzdelávania žiakov prvého až piateho ročníka a na účel konania komisionálnych skúšok.

1. Úrad verejného zdravotníctva Slovenskej republiky v nadväznosti na zlepšenie epidemiologickej situácie v súvislosti s COVID-I9 v Slovenskej republike a v súlade s postupným plánom otvárania prevádzok vydal opatrenie, ktorým umožnil otvorenie zariadení pre deti a mládež podl'a §24 Zákona 355/2007 Z. z. o ochrane, podpore a rozvoji verejného zdravia a o zmene a doplnení niektorých zákonov v znení neskorších predpisov. Protiepidemiologické opatrenia sú upravené v usmerneniach Ministerstva školstva, vedy a výskumu a športu SR, Ministerstva práce, sociálnych vecí a rodiny SR a Úradu verejného zdravotníctva Slovenskej republiky.
2. Dňa 18. mája 2020 Ministerstvo školstva, vedy, výskumu a športu SR zverejnilo oficiálne dokumenty o tzv. návrate do škôl od 1. 6. 2020.
3. Riaditeľ Spojenej školy sv. Košických mučeníkov (ďalej len „škola“) vydáva na základe § 153 zákona č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov Dodatok k prevádzkovému poriadku jednotlivých zložiek a vnútorný režim školy.
4. Dokument schválila pedagogická rada 27.05.2020 a je platný od 1. júna 2020 do konca školského roka 2019/2020.
5. Dokument je verejne prístupný v administratívnej časti školy a na webovej stránke školy.

**čl. 2**

**Prevádzka a vnútorný režim školy**

**2.1** **Organizácia vyučovania**

Budova školy je v pracovných dňoch otvorená od 7.00 hod. do 16.00 hod.

Do budovy materskej školy vchádzajú žiaci nasledovne:

**7:00 hod. – 8:15 S1 cez bočný vchod pri MŠ**

**7:00 hod. – 8:15 S2 a S3 cez hlavný vchod do MŠ**

Do budovy základnej školy vchádzajú žiaci hlavným vchodom nasledovne:

**7:00 hod. – 8:15 žiaci 1. a 2. ročníka cez hlavný vchod.**

**7:00 hod. – 8:15 žiaci 3. a 4. ročníka cez zadný vchod.**

**8:15 hod. – 8:40 žiaci 5. ročníka cez hlavný vchod.**

Žiaci 1. – 4. ročníka majú **štyri vyučovacie hodiny** do 11:40 hod. Žiaci 5. ročníka majú **päť vyučovacích hodín** do 12:30 hod.

Školský klub detí je v prevádzke pre žiakov 1. – 4. ročníka od 11.40 hod. do 16.00 hod., a pre žiakov 5. ročníka od 12:30 do 16:00 hod.

V skupine detí MŠ je maximálne 15 detí s dvoma učiteľkami.

V triede ZŠ je maximálne 20 žiakov s jednou učiteľkou a poobede s jednou vychovávateľkou .

Vytvorená skupina/trieda sa nebude meniť, aj keď počet žiakov klesne.

V prípade nízkych počtov detí/žiakov k zmene v skupine príde až v nasledujúcom týždni.

Nové dieťa/žiak v priebehu týždňa neprichádza do skupiny/triedy v hociktorý deň, ale až v nasledujúcom týždni od pondelka.

Budova materskej školy sa zatvára o 8.20 hod., budova základnej školy 8:45 hod.

**2.2 Personálne zabezpečenie prevádzky školy**

Výchovno-vzdelávaciu činnosť zabezpečujú pedagogickí zamestnanci, ktorí nepatria do rizikovej skupiny z hľadiska ohrozenia ochorením COVID

–19.

Ostatné činnosti v škole (najmä upratovanie) zabezpečia nepedagogickí zamestnanci, ktorí nepatria do rizikovej skupiny z hľadiska ohrozenia ochorením COVID - 19.

V prípade, že zamestnanec z rizikovej skupiny začne vykonávať prácu na pracovisku, vyznačí túto skutočnosť v dotazníku o zdravotnom stave pred návratom do zamestnania.

**2.3 Ranný zdravotný filter**

Riaditeľ školy zabezpečí **každodenný** ranný zdravotný filter každej skupiny MŠ a každej triedy ZŠ pedagogickým zamestnancom alebo iným povereným zamestnancom.

Pedagogický zamestnanec danej skupiny/triedy má rúško alebo štít a rukavice.

Pri príchode žiaka do MŠ/ZŠ pedagogický zamestnanec vo vestibule školy odmeria žiakovi teplotu (do 37,2°C) a dá pokyn zákonnému zástupcovi v MŠ/žiakovi ZŠ vydezinfikovať si ruky. Následne dieťa/žiak prechádza do šatne, prezuje sa a odchádza do triedy. Dieťa v MŠ preberá pedagogický zamestnanec. Dieťa/žiak je povinný mať rúško.

V prvý deň dieťa/žiak odovzdá učiteľovi Vyhlásenie o svojom zdravotnom stave podpísané rodičom.

V šatni a na chodbách školy sú zabezpečené dozory ďalšími pedagogickými zamestnancami.

**2.4 Organizácia výchovno-vzdelávacieho procesu**

Účasť detí/žiakov na vyučovaní je dobrovoľná. Z dôvodu nezúčastnenia sa všetkých detí/žiakov na vyučovaní škola nepokračuje vo vzdelávaní podľa školského vzdelávacieho programu.

V platnosti je Usmernenie ŠŠI podľa ktorého sa vyučuje troma spôsobmi:

1. blokový/tematický spôsob vzdelávania;

2. kombinácia blokového/tematického spôsobu vzdelávania

s hodinovou organizáciou vyučovania;

* 1. hodinová organizácia vyučovania.

**Písomné a ústne skúšanie žiakov sa nerealizuje do konca školského roka.**

Žiak sa hodnotí slovne, nie klasifikáciou.

Pedagogickí zamestnanci zabezpečujú vyučovanie a výchovné aktivity pre deti MŠ a žiakov 1. – 5. ročníka.

Žiaci 1.–5. ročníka, ktorí nenastúpili do školy sa naďalej učia dištančnou formou.

Žiaci 6.–9. ročníka pokračujú naďalej v dištančnom vzdelávaní so zameraním na hlavné vzdelávacie oblasti.

Pedagogickí zamestnanci môžu sprostredkovať žiakom live vysielanie vzdelávacích činností uskutočňujúcich sa priamo v škole.

Počas výchovno-vzdelávacieho procesu je zvonenie vypnuté.

Žiaci v triede nemusia mať rúško, v ostatných interných a externých priestoroch rúško musia nosiť.

Pedagogický zamestnanec organizuje telovýchovné aktivity vonku v areáli školy, prípadne v okolí školy. Telocvičňa je zatvorená.

**čl. 3**

**Základné povinnosti zákonných zástupcov**

Zákonní zástupcovia dodržiavajú pokyny riaditeľa školy, ktoré upravujú podmienky prevádzky spojenej školy do konca školského roka 2019/2020.

**3.1** **Povinnosti zákonných zástupcov**

Zákonný zástupca zodpovedá za dodržiavanie hygienicko-epidemiologických opatrení pri príchode dieťaťa/žiaka do MŠ/ZŠ a pri odchode dieťaťa/žiaka z MŠ/ZŠ (nosenie rúšok, dodržiavanie odstupov, dezinfekcia rúk).

**Zákonný zástupca zabezpečí dieťaťu každý deň 2 rúška (jedno rezervné má žiak v taške) a papierové jednorazové vreckovky.**

Zákonný zástupca dohliadne na to, aby jeho dieťa prichádzalo a odchádzalo len s osobami, ktoré s ním žijú v spoločnej domácnosti.

Zákonný zástupca predkladá pri prvom nástupe dieťaťa do materskej školy alebo po každom prerušení dochádzky dieťaťa do MŠ v trvaní viac ako tri dni písomné vyhlásenie o tom, že žiak neprejavuje príznaky prenosného ochorenia a nemá nariadené karanténne opatrenie. Zároveň denne predkladá prehlásenie zákonného zástupcu o zdravotnom stave dieťaťa pre MŠ.

Zákonný zástupca predkladá pri prvom nástupe žiaka do základnej školy, alebo po každom prerušení dochádzky žiaka do školy v trvaní viac ako tri dni písomné vyhlásenie o tom, že žiak neprejavuje príznaky prenosného ochorenia a nemá nariadené karanténne opatrenie.

Písomné vyhlásenie o zdravotnej spôsobilosti žiaka je uverejnené na webovej stránke školy. Ak zákonný zástupca nemá možnosť vytlačiť si tento dokument z webovej stránky školy, dostane ho ráno v prvý deň nástupu svojho dieťaťa. Dokument si svojím perom vypíše a odovzdá pedagogickému zamestnancovi.

V prípade, že u dieťaťa je podozrenie alebo potvrdené ochorenie na COVID-19, bezodkladne zákonný zástupca o tejto situácií informuje príslušného vyučujúceho a riaditeľa školy. Povinnosťou zákonného zástupcu je aj bezodkladne nahlásenie karantény, ak bola dieťaťu nariadená lekárom všeobecnej zdravotnej starostlivosti pre deti a dorast alebo miestne príslušným regionálnym hygienikom. Za týchto podmienok je dieťa zo školy vylúčené.

**čl. 4**

**Opatrenia školy kvôli prevencii nákazy COVID-19**

Pri ceste do školy sa sprevádzajúce osoby a žiaci riadia opatreniami ÚVZ SR a pokynmi RÚVZ.

Sprevádzajúce osoby sa vo vnútorných priestoroch školy nepohybujú.

Žiak nosí rúško všade vo vnútorných priestoroch školy, okrem svojej skupiny/triedy v interných a externých priestoroch školy, kde prebieha výchovno-vzdelávací proces.

Nepedagogický zamestnanec školy nosí rúško alebo ochranný štít. Pedagogický zamestnanec má odporučené nosiť rúško alebo ochranný štít pri výkone výchovno-vzdelávacieho procesu, v ostatných prípadoch nosí rúško alebo ochranný štít.

Pedagogický zamestnanec zabezpečí v miestnosti časté a intenzívne vetranie.

Pedagogický zamestnanec upozorňuje žiakov na dodržiavanie hygienických pravidiel pri kýchaní a kašľaní.

Pri návšteve toalety si žiak nasadí rúško. Po použití toalety si dezinfekčným mydlom z dávkovača umyje ruky a osuší jednorazovými papierovými utierkami. Potom si vydezinfikuje ruky. Platí zákaz používania textilných uterákov.

Na školskom dvore, kde je iba jedna skupina detí MŠ, deti nemusia mať rúška. Žiaci ZŠ si pri pobyte vonku nasadia rúška. Žiaci sa nedržia za ruky, idú pokojne a dodržiavajú rozostupy.

Upratovanie a dezinfekcia toaliet prebieha podľa potreby, minimálne 2x denne. Upratovací personál je informovaný a poučený o sprísnených podmienkach upratovania a o potrebe priebežného čistenia a dezinfekcie dotykových plôch, ostatných povrchov a predmetov.

Smetné koše sú bez vrchného uzáveru, aby nebol fyzický kontakt rúk s košom pri zahadzovaní odpadu.

Ak dieťa/žiak v priebehu dňa vykazuje niektorý z možných príznakov COVID-19, je umiestnený do samostatnej miestnosti (izolačky) a škola kontaktuje zákonných zástupcov, ktorí ho bezodkladne vyzdvihnú. Izolačná miestnosť pre potreby MŠ je učebňa J. P. II oproti kaplnke, izolačná miestnosť pre potreby ZŠ je trieda 1. A gymnázia. O podozrení na nákazu COVID –19 u dieťaťa/žiaka pedagogický zamestnanec informuje riaditeľa školy a ten následne informuje príslušný RÚVZ tak, ako je to v prípade iných infekčných ochorení.

Ak sa u zamestnanca školy objavia príznaky nákazy COVID –19 v priebehu jeho pracovného dňa, bezodkladne o tom informuje riaditeľa školy a opustí školu v najkratšom možnom čase s použitím rúška.

**čl. 5**

**Stravovanie v školskej jedálni**

Stravovanie je zabezpečené pre deti MŠ a žiakov 1. – 5. ročníka ZŠ.

Výdaj jedla sa uskutoční do troch hodín od jeho prípravy, aby nedošlo k jeho znehodnoteniu.

Stravovanie v jedálni základnej školy sa zabezpečí tak, aby sa skupiny žiakov nepremiešavali.

Stravu vydáva personál spolu s čistým príborom. Žiaci si sami jedlo a pitie nedokladajú a neberú si ani príbory.

Pri vydávaní jedál je nutné dodržiavať bežné hygienické pravidlá (pedagogický zamestnanec má rúško, rukavice).

**čl. 6**

**Záverečné ustanovenia**

Prevádzkový poriadok a vnútorný režim školy je záväzný pre všetkých žiakov a zamestnancov školy.

Pedagogický zamestnanec/triedny učiteľ je povinný preukázateľne oboznámiť s Prevádzkovým poriadkom a vnútorným režimom školy žiakov triedy.

Riaditeľ školy je povinný uverejniť Prevádzkový poriadok a vnútorný režim školy na webovú stránku školy pre zákonných zástupcov žiakov.

Tento Prevádzkový poriadok nadobúda účinnosť 1. júna 2020. Platí do 30. júna 2020.

V Košiciach 28.05.2020 **RNDr. Adriana Bariová**

riaditeľka školy